和西江李助副使早登開元寺閣
作者：陳陶
朝代：唐

paragraphs: 虛豁登寶閣，三休極層構。
獨立天地間，煙雲滿襟袖。
鰲荒初落日，劍野呈綺繡。
秋檻祝融微，陰軒九江湊。
拂簷皇姑舍，錯落白榆秀。
倚砌天竺祠，蛟龍蟠古甃。
翛然觀六合，一指齊宇宙。
書劍忽若□，青雲日方晝。
南朝空蒼莽，楚澤稀耕耨。
萬事溺頹波，一航安可涭。
徒云寄麟泣，六五終難就。
資斧念餘生，湖光隱圭竇。
早聞羣黃鶴，飄舉此江岫。
陵谷空靄然，人樵已雛𪆪。
燕宮豸冠客，憑覽發清奏。
珠玉難嗣音，摐轅愧孤陋。